APCO เป้า 2.45 บ. เดินการตลาดวงกว้างธุรกิจ Online เริ่มดูเป็นรูปเป็นร่างมากขึ้น
ทิศทางของการขายผ่านช่องทาง Online ของ APCO กำลังก่อร่างแบบรูปธรรมมากขึ้นหลังผู้บริหารเข้าร่วมการประชุมนานาชาติที่ประเทศสิงคโปร์ หากการตอบรับเป็นไปในเชิงบวกจะเปิดโอกาสขนาดใหญ่ โบรกฯแนะนำ "ซื้อ" ราคาเหมาะสม 2.45 บ.
9 ก.ย. 2558

บล.เมย์แบงก์ กิมเอ็ง (ประเทศไทย) ระบุในบทวิเคราะห์ (9 ก.ย.) ว่า ทิศทางของการขายผ่านช่องทาง Online กำลังก่อร่างแบบรูปธรรมมากขึ้นจากการที่ ศจ.พิเชษฐ์ วิริยะจิตรา ได้เป็นส่วนหนึ่งในงานประชุมนานาชาติเกี่ยวกับ Natural Healthcare for HIV Infected วานนี้ ที่ประเทศสิงคโปร์ หากการตอบรับเป็นไปในเชิงบวกจะเปิดโอกาสขนาดใหญ่ต่อบริษัท เอเชียน ไฟย์โตซูติคอลส์ จำกัด (มหาชน) หรือ APCO ได้อีกด้วย โดยผู้บริหารเชื่อว่าจะทำให้ช่องทางการตลาด Online เริ่มต้นได้อย่างมีประสิทธิภาพในไตรมาส 4/58 
คงคำแนะนำ “ซื้อ” โดยคงประมาณการไว้ตามเดิม โดยมองว่าการเริ่มเดินการตลาดในวงกว้างมากขึ้น อาจทำให้เกิดการปรับประมาณการขนาดใหญ่ได้ในอนาคต แต่เพื่อความระมัดระวัง จึงยังคงประมาณการเดิมไว้ก่อน ซึ่งเพียงพอกับ คำแนะนำ “ซื้อ” ราคาเหมาะสม 2.45 บาท/หุ้น (อิง P/E 47 เท่า ตามค่าเฉลี่ยอุตสาหกรรม)